text: নিজের ট্রাকেই চাপা পড়ে মৃত্যু চালকের – Uttarbanga Sambad | North bengal News Media | Siliguri
  রাজগঞ্জ, ২৩ ফেব্রুয়ারিঃ নিজের ট্রাকের চাকায় চাপা পড়ে মৃত্যু হল চালকের। মৃত চালকের নাম অভিষেক ছেত্রী ( ৪০)। রবিবার ঘটনাটি ঘটেছে শিলিগুড়ির কাছে ফুলবাড়ি সীমান্তে। নিউ জলপাইগুড়ি থানার পুলিশ মৃতদেহ উদ্ধার করে ময়নাতদন্তের জন্য উত্তরবঙ্গ মেডিকেল কলেজ ও হাসপাতালে পাঠিয়েছে। ঘটনার তদন্ত শুরু করেছে পুলিশ।
  স্থানীয় সূত্রে জানা গিয়েছে, এদিন ভুটানের বোল্ডার বোঝাই ট্রাকটি ফুলবাড়ি সীমান্তের একটি পার্কিংয়ে রাখার জন্য চেষ্টা করছিলেন চালক। কিন্তু ট্রাকের চাবি খুঁজে পাচ্ছিলেন না তিনি। এরপরই তিনি ট্রাকের নীচে গিয়ে স্ক্রু ড্রাইভারের সাহায্যে গাড়ি স্টার্ট দেওয়ার চেষ্টা করেন। গাড়ি স্টার্ট হয়ে যায় এবং গিয়ারে থাকায় চলতে শুরু করে। সামনের চাকায় চাপা পড়ে ঘটনাস্থলেই মৃত্যু হয় চালকের।